SK Úradný vestník Európskej únie C 385/20

Uverejnenie žiadosti o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 385/08)

Európska komisia schválila túto nepodstatnú zmenu v súlade článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade s článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„FINOCCHIONA“

EÚ č.: PGI-IT-01120-AM01 – 25.7.2017

CHOP ( ) CHZO ( X ) ZTŠ ( )

1. Skupina žiadateľov a oprávnený záujem

Consorzio di Tutela della Finocchiona Via Carlo del Prete, 49/r 50127 Firenze (FI) ITALIA Tel. +39 0554221769 E-mail: info@finocchionaigp.it Certifikovaná elektronická pošta: finocchionaigp@pec.it

Konzorcium na ochranu označenia „Finocchiona“ je oprávnené predložiť žiadosť o zmenu v zmysle článku 13 ods. 1 vyhlášky Ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☒ Opis výrobku — ☐ Dôkaz o pôvode — ☐ Spôsob výroby — ☐ Súvislosť — ☐ Označovanie — ☐ Iné: [uviesť]

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☒ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

Opis výrobku

Menia sa súčasné požiadavky špecifikácie, ktoré sa uvádzajú v článku 2 „Chemické vlastnosti“ bode 2.1.3 a v bode 3.2 jednotného dokumentu, konkrétne zmienka: „Aktivita vody (Aw): menšia alebo rovná 0,92“.

Hodnota „Aktivita vody (Aw): menšia alebo rovná 0,92;“ sa nahrádza textom „Aktivita vody (Aw): nižšia alebo rovná 0,945“.

Cieľom zvýšenia hodnoty Aw je zabezpečiť vyššiu vlhkosť výrobku v porovnaní s tou, ktorá je stanovená v aktuálnej špecifikácii, a zaručiť a zachovať tak mäkkú textúru rezov – kľúčový prvok, ktorý odlišuje CHZO „Finocchiona“ od iných podobných výrobkov na trhu.

Preto sa dospelo k záveru, že zmena spĺňa podmienky článku 53 ods. 2 písm. a) až e) nariadenia (EÚ) č. 1151/2012 a môže byť klasifikovaná ako nepodstatná.

JEDNOTNÝ DOKUMENT

„FINOCCHIONA“

EÚ č.: PGI-IT-01120-AM01 – 25.7.2017

CHOP ( ) CHZO ( X )

1. Názov (názvy)

„Finocchiona“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Saláma „Finocchiona“ CHZO má charakteristickú vôňu fenikla, ktorý sa v zmesi nachádza vo forme semienok a/alebo kvetov, ako aj jemnú konzistenciu, ktorá spôsobuje, že plátky salámy majú tendenciu drobiť sa. Plátok má rôzne farby prechádzajúce z krvavočervenej v chudých častiach až po bielu/ružovobielu v tučných častiach, ktoré sú dobre premiešané a majú nejasné línie, pričom miestami sú viditeľné semienka a/alebo kvety fenikla. Vôňa salámy je príjemná a vďaka výraznej aróme fenikla a nepatrnej vôni cesnaku je charakteristická; chuť je svieža a lahodná, nikdy nie kyslá. Výrobok má tieto chemické vlastnosti: celkový obsah bielkovín: minimálne 20 %; celkový obsah tukov: najviac 35 %; pH: medzi 5 a 6; aktivita vody (aw): nižšia alebo rovná 0,945; soľ: najviac 6 %.

Ide o salámu valcového tvaru pokrytú charakteristickým popraškom, ktorý vytvára pleseň tvoriaca sa počas dozrievania. Veľkosť výrobku sa pohybuje od malej s hmotnosťou od 0,5 kg po naplnení čreva, pričom najväčšie výrobky môžu dosiahnuť maximálnu hmotnosť 25 kg po naplnení čreva. Na trh sa uvádza v celku alebo menších častiach bez obalu, vákuovo balená alebo v balení s ochrannou atmosférou, alebo nakrájaná na plátky vákuovo balená alebo v balení s ochrannou atmosférou.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Kŕmenie ťažkých ošípaných sa mení z hľadiska zloženia aj používania; pozostáva z dvoch fáz, je založené predovšetkým na použití vedľajších produktov výroby syra a produkcii obilnín. Krmivá povolené počas prvej fázy (do 80 kg živej váhy) sú rovnaké krmivá, aké sa používajú v druhej fáze, s upravenou úrovňou koncentrácie; pokiaľ ide o obsah sušiny v obilninách, ten nesmie byť nižší ako 45 % celkovej hmotnosti: extrahovaná sójová múka, kukuričná siláž, múka z kukuričného lepku a/alebo potraviny na báze kukuričného lepku (corn gluten feed), plody rohovníka obyčajného bez zrniečok (svätojánsky chlieb), odpad z destilácie, tuky s bodom topenia vyšším ako 36 °C, rybia múčka, štiepené proteíny, cmar. V druhej fáze výkrmu, počas ktorej nesmie sušina v obilninách predstavovať menej ako 55 % celkovej hmotnosti, sú povolené tieto krmivá: obilniny a netradičné obilniny, otruby a iné produkty získané spracovaním pšenice, dehydrované zemiaky, odšťavená a silážovaná dužina z repy, extrahovaná sójová múka, múka zo slnečnice, maniok, melasa, extrahovaná kokosová múka, extrahovaná múka z kukuričných klíčkov, hrach a/alebo iné semená strukovín, sušená a extrahovaná dužina z repy, múka zo sezamu, ľanové výlisky, výlisky z jabĺk a hrušiek, hroznové a paradajkové šupky na uľahčenie črevného priechodu, dehydrovaná múka z lucerny, pivné kvasinky a/alebo kvasinky torula, tuky s bodom topenia vyšším ako 40 °C, srvátka, cmar. Kŕmenie ošípaných plemena Cinta Senese chovaných vo voľnom výbehu alebo s obmedzeným výbehom sa zabezpečuje prostredníctvom pastevného výbehu v lese a/alebo na priestranstvách, na ktorých sa pestujú kŕmne plodiny a obilniny. Navyše je povolené používať každodenné výživové doplnky, ktoré tvoria súčasť povolenej dennej kŕmnej dávky pre ošípané staršie ako štyri mesiace, a to v objeme najviac 3 % živej váhy zvieraťa.

Tradičná výroba salámy „Finocchiona“ CHZO si vyžaduje použitie čerstvého mäsa, ktoré nebolo podrobené žiadnemu procesu zmrazovania a bolo získané z jatočných tiel:

— z ťažkých ošípaných, chovaných minimálne deväť mesiacov takým spôsobom, aby dosiahli vysokú hmotnosť a získalo sa tak mäso vhodné na výrobu salámy „Finocchiona“ CHZO. Tieto ošípané majú osobitné genetické vlastnosti (bežne sa používajú talianske plemená ako Large White, Landrace a Duroc, pričom kance uvedených plemien, kance iných plemien alebo hybridné kance sa vyberajú z dôvodu podobných genetických vlastností), čo umožňuje zaručiť zachovanie, rozloženie a kvalitatívnu štruktúru tukov obsiahnutých v mäse, získavanie jatočných tiel kategorizovaných ako ťažké, a zároveň dodržiavať obmedzenia, ktorým podliehajú príslušné stredné triedy, ako aj vysokú hmotnosť a vek, ktoré ošípané dosahujú v čase zabitia: všetky uvedené požiadavky spolu s technikou kŕmenia zvierat, najmä na báze obilnín, sú nevyhnutné pre prirodzené zrenie a nadobudnutie organoleptických vlastností salámy „Finocchiona“,

— z ošípaných plemena Cinta Senese zapísaných v plemennom registri, chovaných a zabitých v danej oblasti a kŕmených tradičným spôsobom.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Fázy výroby salámy „Finocchiona“ CHZO, ktorými tento výrobok musí prejsť v geografickej oblasti uvedenej v bode 4 tohto jednotného dokumentu: odrezávanie a konečná úprava povolených kusov mäsa, mletie, miešanie, plnenie do čreva, sušenie, zrenie.

Mäso získavané z plemena Cinta Senese pochádza zo zvierat chovaných na územiach geografickej oblasti uvedenej v bode 4 tohto dokumentu.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Na to, aby bolo možné uviesť na trh zabalené plátky salámy „Finocchiona“, sa krájanie na plátky a balenie do vákuového obalu alebo do balenia s ochrannou atmosférou musí uskutočniť výhradne v oblasti výroby vymedzenej v bode 4 nižšie, pod dohľadom schváleného kontrolného orgánu s cieľom zaručiť kvalitu výrobku a zabrániť zmene vlastností opísaných v bode 3.2.

Zmes malých kúskov chudého mäsa a tuku nasekaných najemno totiž spôsobuje, že sú plátky obzvlášť jemné počas manipulácie aj počas krájania na plátky. Príprava výrobku na krájanie na plátky si vyžaduje odstránenie čreva, čo spôsobí priame vystavenie konzumovateľnej časti vonkajšiemu prostrediu, pričom v dôsledku tohto vystavenia v nekontrolovaných podmienkach počas neurčitého obdobia dochádza k zmene vlastností výrobku, ktorý podlieha javom, ako je oxidácia, zmena farby a nadmerná strata vlhkosti, čo má za následok výrazné narušenie konzistencie plátkov a aromatickej zložky, ktorá má byť pre túto salámu charakteristická. S cieľom zaručiť a zachovať stálosť pôvodných vlastností výrobku je nevyhnutné, aby dochádzalo ku kontaktu spracovateľov s týmto výrobkom za osobitných podmienok a v obmedzenom čase.

Ak by bol výrobok určený na krájanie na plátky uskladnený počas neurčitého obdobia v podmienkach odlišných od uvedených podmienok, mohol by nadobudnúť odlišné a neželané vlastnosti, ako je stuchnutie, vyschnutie, vytvorenie nezvyčajných plesní, zväčšenie objemu alebo zhnednutie, čo môže spôsobiť, že výrobok získa chuť, vôňu a konzistenciu odlišné od tých, ktoré sú výrobku vlastné.

3.6. Špecifické pravidlá označovania výrobku, na ktorý sa vzťahuje registrovaný názov

Označenie „Finocchiona“ sa musí na etiketách uviesť zreteľným a nezmazateľným písmom, ktorého farba výrazne kontrastuje s farbou samotnej etikety; musí byť jasne odlíšiteľné a väčšie v porovnaní s ostatnými údajmi uvedenými na etikete (v žiadnom prípade nesmie byť menšie ako 3 mm). Hneď za ním sa uvedie označenie „Indicazione Geografica Protetta“ (chránené zemepisné označenie) alebo skratka „IGP“ (CHZO). Na etikete sa vždy musí nachádzať logo Európskej únie CHZO, ku ktorému sa v prípade potreby uvedú údaje stanovené v nariadení Komisie (ES) č. 628/2008 (3). Okrem iného je povolené používať na etiketách údaje, ktoré odkazujú na podniky, názvy, obchodné mená, súkromné obchodné známky, zoskupenia, pokiaľ tieto údaje nemajú pochvalný charakter a neuvádzajú kupujúceho/spotrebiteľa do omylu. Na názov chovu ošípaných, v ktorom boli chované ošípané použité na výrobu tohto výrobku je povolené odkazovať iba v tom prípade, ak všetky suroviny pochádzajú z predmetných chovov.

4. Stručné vymedzenie zemepisnej oblasti

Oblasť výroby salámy „Finocchiona“ CHZO zahŕňa celé kontinentálne územie Toskánska, okrem ostrovov, ktoré zodpovedá oblasti, v ktorej sa postupom času sústredila výroba tejto tradičnej salámy.

5. Súvislosť so zemepisnou oblasťou

Oblasť výroby salámy „Finocchiona“ CHZO je z juhu a z východu ohraničená horským masívom a rozsiahlou hornatou oblasťou, v ktorej sa nachádzajú vinice, zalesnené oblasti a pasienky na chov vo voľnom výbehu, ktoré sa zvažujú do pobrežnej nížiny na západe.

Systém prenajímania, ktorý sa využíval pri poľnohospodárskych chovoch do 70. rokov a ktorý neskôr z veľkej časti nahradil systém chovu na vlastných pozemkoch, umožnil zachovať na tomto území chov ošípaných historického plemena Cinta Senese (medzičasom sa toto plemeno stalo ohrozeným druhom, dokázalo však čeliť tomuto problému) a bielych plemien ošípaných, z ktorých pochádzajú suroviny spracúvané toskánskymi údenármi, ako aj odovzdávať odborné znalosti a tradičné spôsoby výroby salámy „Finocchiona“. Mäsá, víno a rozšírený prirodzený výskyt fenikla prispeli k vytvoreniu typickej chuti výrobkov údenárskych podnikov, kde sa uschovávajú dômyselné a tradičné výrobné metódy, techniky a zvyky prebraté od predkov, ktoré prežili stáročia, aby sa dostali do výrobných podnikov na celom území.

Hlavné vlastnosti, ktoré odlišujú salámu „Finocchiona“ a zaručujú jej jedinečnosť spomedzi mnohých údenín, sú výrazná a neporovnateľná vôňa fenikla používaného v zmesi vo forme semienok a/alebo kvetov a jemnosť plátkov, ktoré majú tendenciu drobiť sa pri krájaní. Chuť je svieža a príjemná, nikdy nie kyslá.

Plátok obsahuje zmes malých kúskov tuku, ktoré sú rozmiestnené tak, že obaľujú svalovú hmotu a zachovávajú výrobok mäkký aj po dlhšom období zrenia. Stredne veľké kúsky tuku a mäsa majú nejasné línie. Plátok má rôzne farby prechádzajúce z krvavočervenej v chudých častiach až po bielu/ružovobielu v tučných častiach, pričom miestami sú viditeľné semienka a/alebo kvety fenikla.

„Finocchiona“ má historickú povesť, ktorú dosvedčujú mnohé dokumenty. Napríklad Rigutini a Fanfani ju v roku 1875 spomenuli v slovníku Vocabolario della lingua parlata. Slovník Vocabolario degli Accademici della Crusca z roku 1889 zasa dokazuje prepojenie salámy „Finocchiona“ s toskánskym územím. Toskánsky pôvod tejto salámy definitívne potvrdil v roku 1977 profesor Italo Ghinelli. „Finocchiona“ patrí medzi najrozšírenejšie údeniny v Toskánsku a pravidelne sa objavuje v týždenných bulletinoch o údenárskych výrobkoch publikovaných v špecializovanej renomovanej revue rozšírenej na celoštátnej úrovni.

„Finocchiona“ vďačí za svoje vlastnosti rozmanitým vzťahom, ktoré existujú medzi toskánskym prostredím, z ktorého pochádza, a ľudským faktorom, ktorého činnosť umožnila v priebehu storočí vyvinúť najvhodnejšiu metódu výroby tejto salámy. K vytvoreniu jedinečného a neporovnateľného výrobku s dobrou povesťou prispel originálny výber prísad, ale najmä fenikla, ktorý je charakteristický pre mnohé recepty regionálnej kuchyne a ktorý je súčasťou endemickej flóry tejto oblasti výroby, a zaužívaná údenárska tradícia a osobitosť odborných a praktických znalostí kvalifikovaných výrobcov, ktorí pracujú manuálne a tradičným spôsobom a vedia vybrať a pripraviť najlepšie kusy mäsa, odhadnúť primeraný stupeň homogenizácie medzi tukom a mäsom a určiť, kedy má „Finocchiona“ optimálnu konzistenciu a jemnosť. Pridávanie vína do zmesi „Finocchiona“ v súlade s historickou metódou výroby je tiež dôkazom silnej spätosti výrobku s týmto územím presláveným svojimi vínami na celom svete. Produkcia kvalitného mäsa z plemena Cinta Senese umožnila vznik spracovateľských podnikov v celom regióne, čo prispelo k upevneniu mena „Finocchiona“, posilneniu povesti u spotrebiteľov a prepojenia s Toskánskom.

Saláma „Finocchiona“, ktorú zaručene nájdeme na tradičných misách s toskánskymi údeninami, prekročila hranice Talianska a konzumuje sa v mnohých krajinách strednej Európy, ako aj mimo Európskej únie.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.

(3) Ú. v. EÚ L 173, 3.7.2008, s. 3.